ক্যাথলিক খ্রিস্টানদের মধ্যেও বৈষম্য! জারি হল সুপ্রিম নোটিস

নয়াদিল্লি: তামিলনাড়ুর (Tamil Nadu) ক্যাথলিক চার্চ পারিশ-এ দলিত খ্রিস্টানদের প্রতি জাতিগত বৈষম্যের অভিযোগে নোটিস জারি করল সুপ্রিম কোর্ট (Supreme Court)। তামিলনাড়ুর কুম্বাকোনাম ডায়োসেসের (Kumbakonam Diocese) অন্তর্গত দলিত ক্যাথলিক খ্রিস্টান সম্প্রদায়ের বহু মানুষের অভিযোগ, সেখানকার চার্চের প্রভাবশালী ক্যাথলিক খ্রিস্টানরা তাঁদের অস্পৃশ্য হিসেবে বিবেচনা করে বৈষম্যমূলক আচরণ করে। ওই ধর্ম প্রতিষ্ঠানে তাঁদের ধারাবাহিকভাবে অস্পৃশ্য হিসেবে বিবেচনা করা হয়।

বিষয়টি তাঁরা রাজ্য ও কেন্দ্রীয় সরকার ছাড়াও স্থানীয় ক্যাথলিক চার্চ কর্তৃপক্ষ ইত্যাদিকে জানিয়েছেন। কেমন অমানবিক এবং জঘন্য ব্যবহার তাঁদের প্রতি করা হয়, সেকথাও তাঁরা বারংবার উল্লেখ করেছেন। তাঁদের দাবি, নিকটজন মারা গেলে বৃহৎ কবরস্থানে তাঁরা যাতে কবর দিতে পারেন, তার ব্যবস্থা করা হোক। সব মৃতদেহের জন্য একই ডেড বডি ক্যারিয়ার বা ফিউনেরাল কার্ট ব্যবহারের ব্যবস্থা রাখা হোক। মুখ্য পারিশ চার্চে মৃতদেহ নিয়ে যাওয়ার অনুমতি দেওয়া হোক।

আরও পড়ুন: উত্তরাখণ্ডে তুষারঝড়ে উদ্ধার আরও ১৫ শ্রমিক , খোঁজ মেলেনি বাকি ৮ জনের

দলিত খ্রিস্টানদের দাবি, উচ্চবর্ণের প্রভাবশালীরা যে সুযোগ পেয়ে থাকেন সেই সব সুযোগ তাঁদের দিতে হবে। সেটা তখনই সম্ভব হতে পারে যখন পারিস চার্চ কাউন্সিলে এবং চার্চ রিবিল্ডিং ফান্ড কালেকশন কমিটিতে দলিত ক্যাথলিক খ্রিস্টান প্রতিনিধিদেরও নেওয়া হবে।

উল্লেখ্য, মাদ্রাজ হাইকোর্টে (Madras High Court) এই আবেদন খারিজ হয়। হাইকোর্টের রায়ে বলা হয়, এমন বিষয়ে সিদ্ধান্ত নিতে পারে জাতীয় সংখ্যালঘু কমিশন। যদিও মামলাকারীদের দাবি, ওই কমিশনকে তাঁরা বহু আগেই স্মারকলিপি দিয়েছেন কিন্তু সাড়া পাননি।